A múlt pénteken kihasználta második filmes napját a Ferrari – Sebastian Vettelék Mugellóban gyakoroltak az európai szezonkezdésre.
Volt hiányérzete a Ferrarinak az Orosz Nagydíj után. A szocsi három nap során felborították az előzetes papírformát, s puszta tempójuk alapján mindvégig a Mercedes előtt jártak. Csak éppen a futamgyőzelem nem jött össze nekik. Nagy kihagyott lehetőség volt ez számukra, s győzelmük főként a rajtnál úszott el.
Mindez írható a balszerencséjük számlájára is. Szocsiban a mérnökök szerint az egy kilométeres padlógázos szakasz miatt valójában a 3. rajtkocka a legelőnyösebb a szélárnyékozás miatt. A vörösök ennek ellenére a futam után úgy érezték, javulniuk kell a rajtok terén.
A filmes napon előbb Kimi Räikkönen, majd Sebastian Vettel ült autóba, és számos rajtgyakorlatot teljesítettek, melynek során mérnökeik próbáltak rájönni, min lehetne javítani Szocsihoz képest. A hétvégi Spanyol Nagydíjon is kulcsszerepe lehet a rajtok alakulásának. Az első kanyarig Barcelonában is hosszú út vezet, ráadásul a katalán pálya Szocsihoz hasonlóan híres arról, hogy nagyon nehéz rajta előzni, azaz a pályán elfoglalt pozíció mindennél többet érhet.
A Scuderia első filmes napját már a téli tesztek előtt felhasználta az SF70H bejáratására.
2017.05.09. 16:26, Andi Vissza a bloghoz